Vlêr-muisneste | Demilander
afrikaans, Demilander, herinneringe, plaas, plaas diere, Vlêrmuise
September 13, 2018 Sungazer	Lewer kommentaar
Op ons plaas het daar baie vlêrmuise rondgevlieg. Jubelend rondgevlieg totdat hulle in ons pad gekom het. In my gedagtes is hulle swart, klein en vinnig. As die son ondergaan begin hulle vlieg, duik en biep biep verby jou. Vlêrmuise is eintlike die enigste soogdier wat kan vlieg vir lang tye.
Ons het almal groot geword met die storie dat ‘n vlêrmuis ‘n nes in jou hare sal maak en daarom het ek altyd met my kop onder die kombers geslaap as kind. Net my neus het uitgesteek. Ook het my kinder kop altyd muisneste en vlêrmuise onder een kappie gesit. Tot vandag hou ek nie daarvan om muisneste te hê nie.
Maar werklik het ons die vlêrmuise in vrede gelos totdat hulle parmantig en onkundig in ons huis ingevlieg het. Op sig self is ‘n vlêrmuis sekerlik skadeloos en eet hulle gewoonlik vrugte of insekte. Daar is ‘n interesante artikel oor vlêrmuise in “Die Veepos, Oktober 2013, bladsy 5.” Daar verduidelik hulle dat vlêrmuise tot 600 insekte per uur kan vang en eet. Dit kan die boere tog baie geld spaar met insekgif en insek beperking.
Tog as ‘n vlêremuis in ons huis op Demilander ingevlieg het, het dit groot opwinding en konsternasie veroorsaak. Ons almal het ‘n tennis raket gegryp en die spel het begin om die vlêrmuis raak te slaan. Hoe mal is dit dan nie. Die een wat die vlêrmuis eerste raak slaan was natuurlik die wenner alhoewel niemand eintlik iets gewen het nie. As ek reg onthou, het ek gou-gou gaan wegkruip sodat die vlêrmuis nie ‘n nes in my hare maak nie. Lagwekkend as ek nou terug dink daaraan.
Die lekkerste herinneging wat vlêrmuise opwek is die keer toe ‘n groot groep vlêrmuise in ons solder ingetrek het en daar besluit is om die pes uit te rook. My pa het nogal beplan hiervoor sekerlik om seker te maak dat die huis nie afgebrand word nie in die proses nie. Die proses sou ook ‘n paar dae vat want die vlêrmuise sou seker maar stadig die huis se solder verlaat.
Dit is toe dat my ma vir ons ‘n plakkers kamp in ons sitkamer gemaak het met kombers mure, slaapsakke, en kussings. My ma en pa het hulle deel gehad, ek en my sussies ‘n ander en my boeties ook op hulle eie. Uiteindelik was al die vlêrmuise uit en kon ons weer normaal leef.
Die onderliggende geweld wat saam met die herinnering gaan is tipies van groot word op ‘n plaas. Ek wonder wat my broers en susters van hierdie voorval onthou. Dit was wel groot opwinding vir my as kind.
Nog interesante artikels oor vlêrmuise. Addo Dung Beetle Guest Farm se webplaas. hulle praat spesifiek oor die mites en die feite. Asook SouthAfrica.com. En kyk wat sê hulle oor vlêrmuise wat nes maak in jou hare.
Maar natuurlik het ek nou hierdie beeld in my kop van ‘n fantasties karakter met ‘n klomp vlêrmuise in hare. Wat sal ons haar noem. Maria Muisnesta, Fanievlêrmuis, of Nessie Nes.
Previous PostIngrid Jonker Faceboek Nie
Plaas lewe, Kleintyd, Vrystaat, Suid Afrika, Afrikaans, Stories, Herinnering.
Ingrid Jonker Faceboek Nie
In die Bakkie met Pa
Pa se geboortedag -Pa se doodsdag
Demilander na die reën.
ONLANGSE BYDRAES: Chameleon Creates